C 214/92
EL
Επίσημη Εφημερίδα της Ευρωπαϊκής Ένωσης
16.6.2023
Τετάρτη 18 Ιανουαρίου 2023
Αντιμετώπιση των παγκόσμιων προκλήσεων στο πεδίο των ανθρωπίνων δικαιωμάτων και της δημοκρατίας Αντίδραση στην πανδημία της COVID-19 και μετέπειτα ανάκαμψη 53. εκφράζει τη βαθιά του ανησυχία για τις μακροπρόθεσμες αρνητικές συνέπειες της πανδημίας της COVID-19 τόσο στη γενική κατάσταση της δημοκρατίας όσο και στα ανθρώπινα δικαιώματα παγκοσμίως· επισημαίνει τον δυσανάλογο αρνητικό αντίκτυπο στις ομάδες που βρίσκονται στις πλέον ευάλωτες καταστάσεις, συμπεριλαμβανομένων των γυναικών, των παιδιών, των ατόμων με αναπηρία, των ανθρώπων που ζουν με ορισμένα χρόνια νοσήματα, των ηλικιωμένων, των λεσβιών, ομοφυλόφιλων, αμφιφυλόφιλων, τρανς, κουίρ και ίντερσεξ ατόμων (ΛΟΑΤΚΙ), των φτωχών, των ατόμων που ανήκουν σε μειονότητες λόγω εθνότητας, πεποιθήσεων και θρησκείας, των προσφύγων και των μεταναστών και των ατόμων που βρίσκονται σε φυλακές ή κράτηση· εκφράζει επίσης την ανησυχία του για τις καθυστερήσεις και τα εμπόδια στην πρόσβαση σε υγειονομικές υπηρεσίες και για τη συνεπαγόμενη αύξηση των ακούσιων εγκυμοσυνών, της σεξουαλικής και έμφυλης βίας, των μη ασφαλών αμβλώσεων και των θανάτων μητέρων και νεογνών· σημειώνει με λύπη τη χρήση των μέτρων πρόληψης της νόσου COVID-19 ως πρόφασης για την άρνηση επισκέψεων μελών της οικογένειας ή δικηγόρων σε εγκαταστάσεις κράτησης και για την παραβίαση των δικαιωμάτων των κρατουμένων· επαινεί τον ρόλο που έχουν διαδραματίσει οι υπερασπιστές των ανθρωπίνων δικαιωμάτων και οι δημοσιογράφοι, ενίοτε ακόμη και διακινδυνεύοντας τη ζωή τους, στην καταγγελία ή στην προσπάθεια πρόληψης των παραβιάσεων των ανθρωπίνων δικαιωμάτων κατά τη διάρκεια της πανδημίας· 54. επαναλαμβάνει ότι η απόλαυση του υψηλότερου δυνατού επιπέδου υγείας και η καθολική πρόσβαση στην υγειονομική περίθαλψη συγκαταλέγονται μεταξύ των θεμελιωδών δικαιωμάτων κάθε ανθρώπου αδιακρίτως· καλεί την ΕΕ και τα κράτη μέλη της να υποστηρίξουν την υπεράσπιση αυτών των δικαιωμάτων, ιδίως σε χώρες και περιοχές όπου οι υπηρεσίες υγείας είναι σπανιότερες και ζητεί από τις χώρες να σημειώσουν πρόοδο στη διευκόλυνση της πρόσβασης στις υγειονομικές υπηρεσίες· ζητεί να συνεχίσει η ΕΕ να χρηματοδοτεί την ανάπτυξη και την παγκόσμια προμήθεια των εμβολίων κατά της νόσου COVID-19, να παρέχει εκπαίδευση σχετικά με τα οφέλη του εμβολιασμού και την αύξηση της διαθεσιμότητας, της προσβασιμότητας και της οικονομικής προσιτότητας του εμβολιασμού, προκειμένου να αποφεύγονται οι ασθένειες που προλαμβάνονται με εμβολιασμό· 55. επαναλαμβάνει ότι η προσωπική ελευθερία, η ελευθερία του συνέρχεσθαι, η ελευθερία της σκέψης, της συνείδησης, της θρησκείας και των πεποιθήσεων και η ελευθερία της έκφρασης αποτελούν ακρογωνιαίους λίθους της δημοκρατίας· εκφράζει τη βαθιά του ανησυχία για την αυξανόμενη χρήση τεχνολογιών μαζικής παρακολούθησης, ιδίως από αυταρχικά καθεστώτα, για τον περιορισμό αυτών των ελευθεριών, η οποία αυξήθηκε περαιτέρω υπό το πρόσχημα των μέτρων πρόληψης της νόσου COVID-19· ζητεί την αυστηρή και αποτελεσματική απαγόρευση των πωλήσεων τεχνολογιών μαζικής παρακολούθησης· ζητεί να δοθεί ισχυρότερη απάντηση στη μαζική διείσδυση της παραπληροφόρησης και των θεωριών συνωμοσίας στην ψηφιακή σφαίρα, οι οποίες διαιωνίζονται σε μεγάλο βαθμό αλλά όχι αποκλειστικά από αυταρχικά καθεστώτα, καθώς και από μη κρατικούς παράγοντες·
Δικαιώματα των γυναικών, χειραφέτηση των γυναικών και ισότητα των φύλων 56. καταδικάζει το γεγονός ότι καμία χώρα στον κόσμο δεν έχει επιτύχει ακόμη την ισότητα των φύλων· υπογραμμίζει τη συνεχιζόμενη εκτεταμένη έμφυλη βία και τις διασταυρούμενες διακρίσεις σε κάθε περιοχή του κόσμου· υπογραμμίζει ότι οι γυναίκες και τα κορίτσια εξακολουθούν να είναι τα κύρια θύματα βίαιων κρίσεων και ότι η σεξουαλική, η έμφυλη και η αναπαραγωγική βία συνεχίζεται σε πολλά μέρη σε ολόκληρο τον κόσμο, και χρησιμοποιείται ιδίως στις ένοπλες συγκρούσεις ως πολεμικό όπλο· τονίζει ότι οι υπερασπίστριες των ανθρωπίνων δικαιωμάτων, οι ακτιβίστριες, και οι γυναίκες δημοσιογράφοι και δικηγόροι έχουν στοχοποιηθεί ιδιαίτερα, και ότι αντιμετωπίζουν ταχέως αυξανόμενη παρενόχληση και τον εκφοβισμό στο διαδίκτυο και συνεχείς απειλές και επιθέσεις· 57. επισημαίνει με βαθιά ανησυχία την αύξηση της έμφυλης και της ενδοοικογενειακής βίας και εκφράζει τη λύπη του για την οπισθοδρόμηση της σεξουαλικής και αναπαραγωγικής υγείας και των συναφών δικαιωμάτων τόσο στις αναπτυσσόμενες όσο και στις ανεπτυγμένες χώρες· καλεί εκ νέου την ΕΕ και τα κράτη μέλη της να υποστηρίξουν πλήρως το δικαίωμα των γυναικών στη σωματική ακεραιότητα, την αξιοπρέπεια και την αυτόνομη λήψη αποφάσεων και να καταπολεμήσουν αποτελεσματικά την έμφυλη και την ενδοοικογενειακή βία· εφιστά την προσοχή στο γεγονός ότι, παρά τις προσπάθειες της ΕΕ, οι γυναίκες εξακολουθούν να αποτελούν μειονότητα στις διευθυντικές θέσεις, αμείβονται λιγότερο από τους άντρες για τα ίδια καθήκοντα και τις ίδιες θέσεις, και οι ικανότητες και οι δεξιότητές τους υποεκτιμούνται ή υπονομεύονται λόγω του φύλου τους· 58. καλεί την ΕΕ και τους διεθνείς εταίρους της να εντείνουν τις προσπάθειές τους για να διασφαλίσουν την πλήρη άσκηση των ανθρωπίνων δικαιωμάτων από τις γυναίκες, τα κορίτσια και τις ευπαθείς ομάδες και να διασφαλίσουν ίσες ευκαιρίες για όλους· ζητεί να εξαλειφθούν παγκοσμίως οι νόμοι και οι πρακτικές που εμποδίζουν τις γυναίκες να ασκούν τα δικαιώματά τους, και ιδίως το δικαίωμα στην εκπαίδευση, την εργασία, τη συμμετοχή στη λήψη πολιτικών και δημόσιων αποφάσεων· εκφράζει τη λύπη του για τις καταστάσεις στις οποίες γυναίκες και νοικοκυριά με επικεφαλής γυναίκες, ιδίως σε περιοχές ανθρωπιστικής κρίσης, στερούνται πρόσβασης σε ανθρωπιστική βοήθεια και βασικές υπηρεσίες, επειδή οι εθνικές και τοπικές αρχές επιμένουν ότι οι υπηρεσίες αυτές πρέπει να παρέχονται από γυναίκες εργαζόμενες, ενώ ταυτόχρονα περιορίζουν την πρόσβαση των γυναικών στην απασχόληση· καλεί τα κράτη μέλη που ακόμη δεν το έχουν πράξει ακόμα, να κυρώσουν και να εφαρμόσουν τη Σύμβαση της Κωνσταντινούπολης·